**Slavnostni nagovor ob slavnostni podelitvi nazivov novim rednim profesoricam/profesorjem Univerze v Ljubljani, 9. december 2019**

Prof. dr. Tadej Malovrh

*Velja govorjena beseda.*

Non omnis professor almae matris esse potest (Ni vsakemu dano, da postane profesor na univerzi). Ko izhajam iz navedenega, me spomin čutil zapeljuje, kako hitro teče čas! Pred 11 meseci sem bil namreč prav tukaj imenovan za rednega profesorja, a občutek imam, kot da se je zgodilo dva meseca nazaj. Po drugi strani pa, kako drugačno je bilo dojemanja časa v obdobju, ko sem pripravljal in čakal na tiste formalne postopke za izvolitev v rednega profesorja, od vloge pa do sklepa habilitacijske komisije. Takrat so moja čutila zaznavala dogajanje, kot da vse poteka tako počasi, čeprav se fizikalno dimenzija časa najverjetneje v ničemer ni spremenila. Postati redni profesor na Univerzi v Ljubljani je velika čast, je priznanje, je sprejemanje velike odgovornosti! Menim, da se je zato treba najprej zahvaliti stvariteljem našega genotipa, nato pa še vplivom okolja in morda tudi spletom okoliščin. Redni profesor na univerzi pač ne more postati vsakdo in tega se moramo zavedati. In prav to zavedanje vsebuje prej omenjeno odgovornost, saj smo kot redni profesorji postavljeni in izpostavljeni na številnih piedestalih. Najprej je tukaj pedagoško in raziskovalno področje, kjer se moramo izkazati kot izbranci, ki razumemo materijo, ki pa jo moramo na razumljiv način predstaviti študentom. Prenos znanja naj bo čast, radi moramo delati s študenti, zavedajoči se, da smo posebne vrste vzgojitelji na področju specialnih znanj. Kasneje se moramo ob preverjanju znanja držati nujnosti iskanja znanja in ne brskati za številnimi neznanji v včasih zbeganem in slabo motiviranem študentu. S svojim nastopom in obnašanjem pred študenti moramo biti vzor in zavedati se moramo, da smo ob današnji komunikacijski tehnologiji pogosto pod drobnogledom, natančno secirani s kritiko. Naši nastopi v javnosti so promocija Univerze v Ljubljani, saj smo eden od pomembnejših elementov, ki pripomorejo k njenemu ugledu. S svojim delom in dosežki neposredno vplivamo na rang in prepoznavnost naše univerze tudi v svetu. To nam daje možnost, danes vse bolj pomembne, izmenjave med tujimi univerzami, kar nas postavlja na zemljevid univerz sveta in njihovih učiteljev. Nenazadnje si moramo skromno priznati, da nam univerza daje kruh in ni odveč opozoriti, da v primeru medijske izpostavljenosti ne pozabimo na etično komentiranje v stroki. Pri rednem profesorju žal ni veliko prostora za tiste povprečne človeške slabosti, te morajo ostati izven predavalnic, izpitov, kolegijev, sestankov, študentskih zabav in nasploh izven Univerze. Tudi v vsakdanjem življenju, na ulici, doma, v vrsti za vstop na avtobus ali v nakupovalnem središču naj bi zakrili ali se celo odrekli tistim refleksnim ali priučenim slabim razvadam. Ja, kakor koli obrnemo, postali smo izbranci v družbi in se po moji oceni od nas pričakuje, da moramo biti družbi zgled, saj se le tako povrne ali ohranja tisto pravo spoštovanje do nas, kot so ga imeli nekdanji profesorji v času, ko je bilo znanje še težko dostopno.

Danes je za vas velik dogodek, za mnoge morda vrhunec v življenju in prav je tako! Z veseljem poglejte prehojeno pot in z optimizmom ter življenjsko energijo glejte v prihodnost vaše pedagoške, raziskovalne, strokovne, umetniške ali še kakšne druge kariere.

Spoštovani redni profesorji, kolegi, želim vam telesnega in duševnega zdravja ter kariero, kot si jo najbolj želite. Pa naj na koncu izrazim še splošno privzeti postulat, da sta uspešna akademska kariera na eni strani in na drugi zadovoljstvo ter motivacija v zasebnem življenju v močni statistični soodvisnosti. Vestimentum professorem non facit (Obleka ne naredi profesorja)!